b'\n_START_ARTICLE_\nAmerikanske Jomfru\xc3\xb8er\n_START_SECTION_\nOprindelsesfolket\n_START_PARAGRAPH_\nDe f\xc3\xb8rste indbyggere p\xc3\xa5 \xc3\xb8erne var indianerne taino, arawak, kalinago og ciboney. Ark\xc3\xa6ologiske fund viser, at ciboney-folket boede her allerede i Stenalderen og levede af jagt. De lavede redskaber af sten og flint. Arawakfolket sejlede til \xc3\xb8erne senere med kanoer fra det, som i dag er Venezuela og Brazilien. De levede af fiskeri og jordbrug og dyrkede blandt andet tobak, bomuld, majs, maniok og guava. Flere klippebemalinger og helleristninger er fundet som lev efter arawakfolket. B\xc3\xa5de arawak-indianerne og taino-indianerne levede side om side, indtil kalinago-krigerne indvaderede \xc3\xb8erne. Kalingo-folket \xc3\xb8delagde flere af landsbyerne p\xc3\xa5 \xc3\xb8erne og dr\xc3\xa6bte de fleste af arawak-folket. Det er diskuteret, om kalingo-folket ogs\xc3\xa5 praktiserede kannibalisme.\n_START_SECTION_\nKolonisering\n_START_PARAGRAPH_\nDen f\xc3\xb8rste europ\xc3\xa6er, som ankom til \xc3\xb8erne, var Christoffer Columbus p\xc3\xa5 sin anden rejse til Den nye verden i 1493. Columbus kom f\xc3\xb8rst til \xc3\xb8en Sankt Croix og fortsatte derfra til b\xc3\xa5de Sankt Thomas og Sankt Jan. Han gav \xc3\xb8erne romersk-katolske navne: Santa Cruz, San Tomas og San Juan. Columbus kidnappede 6 arawak-indianere til at lede ham rundt p\xc3\xa5 \xc3\xb8erne, som resulterede i en krig mellem lokalbefolkningen og de spanske s\xc3\xb8farere. Columbus forlod \xc3\xb8erne uden at have etableret en koloni, men spanierne kom kort tid efter tilbage til \xc3\xb8erne. Denne gang blev befolkningen konverteret med tvang til katolicismen og blev brugt som slaver p\xc3\xa5 plantagerne. Der producerede spanierne for det meste tobak, men senere ogs\xc3\xa5 kaffe, sukker og bomuld. P\xc3\xa5 1600-tallet var \xc3\xb8erne i perioder koloniserede af b\xc3\xa5de Storbritannien, Nederlandene og Frankrig.\n_START_SECTION_\nDansk Vestindien\n_START_PARAGRAPH_\nVestindisk-guineisk Kompagni koloniserede Saint Thomas for Danmark i 1672, Saint John i 1694 og i 1733 k\xc3\xb8bte Danmark den tilbagev\xc3\xa6rende \xc3\xb8, Saint Croix, fra Frankrig. \xc3\x98erne blev underlagt kongen af Danmark-Norge i 1754 og fik navnet Dansk Vestindien. Gennem det meste af 1700- og 1800-tallet var \xc3\xb8konomien hovedsagelig baseret p\xc3\xa5 sukkerproduktion med afrikanske slaver. \xc3\x98erne fungerede som et vigtigt led i den transatlantiske slavehandel, som var hovedgrunden til, at Danmark valgte at kolonisere \xc3\xb8erne. Den danske officer Peter von Scholten blev udn\xc3\xa6vnt til generalguvern\xc3\xb8r i 1835 og ti \xc3\xa5r senere udbr\xc3\xb8d der et slaveopr\xc3\xb8r p\xc3\xa5 \xc3\xb8en Saint Croix. Dette fik guvern\xc3\xb8ren til foretr\xc3\xa6kke abolitionisme, og den 3. juli 1848 blev slaveri forbudt i Dansk Vestindien._NEWLINE_Kort tid efter gik den slaveri-baserede \xc3\xb8konomi i en \xc3\xb8konomisk krise. Danske politikere diskuterede salg af \xc3\xb8erne i Folketinget for f\xc3\xb8rste gang i 1852. I anden halvdel af 1800-tallet og begyndelsen af 1900-tallet fors\xc3\xb8gte Danmark ved flere anledninger at s\xc3\xa6lge \xc3\xb8erne, henholdsvis til Tyskland og USA. Fors\xc3\xb8g p\xc3\xa5 en salgstrakat med USA fejlede i 1867 og igen i 1902. Danske regeringer gjorde flere fors\xc3\xb8g p\xc3\xa5 at genrejse \xc3\xb8konomien p\xc3\xa5 \xc3\xb8erne, men med beskeden succes. Da 1. verdenskrig br\xc3\xb8d ud i 1914, frygtede USA, at Tyskland ville okkupere \xc3\xb8erne og bruge dem som en base for ub\xc3\xa5de. Denne gang blev USA og Danmark enige om et salg af \xc3\xb8erne for 25 millioner amerikanske dollar i guld. Aftalen blev underskrevet i august 1916, og \xc3\xb8erne blev officielt under amerikansk suver\xc3\xa6nitet den 31. marts i 1917. Den 31. marts fejres endnu p\xc3\xa5 \xc3\xb8erne som "Transfer Day".\n_START_SECTION_\nUnder USA\n_START_PARAGRAPH_\nDe Amerikanske Jomfru\xc3\xb8ers flag blev officielt taget i brug i 1921. Indbyggerne blev bevilget amerikansk statsborgerskab i 1927, og turisme blev hurtigt territoriets vigtigste n\xc3\xa6ringsvej. \xc3\x98erne fik sin f\xc3\xb8rste grundlov og egen lovgivende forsamling i juli 1954. Indenrigsdepartementet havde derimod kontrollen over \xc3\xb8en Water Island indtil 1996, hvor \xc3\xb8en blev overdraget til lokale myndigheder._NEWLINE_Dav\xc3\xa6rende pr\xc3\xa6sidentkandidat Barack Obama bes\xc3\xb8gte De amerikanske jomfru\xc3\xb8er i marts 2008\n_START_SECTION_\nGeografi\n_START_PARAGRAPH_\nDe amerikanske jomfru\xc3\xb8er udg\xc3\xb8r den centrale del af \xc3\xb8gruppen Jomfru\xc3\xb8erne og ligger \xc3\xb8st for De puertorikanske jomfru\xc3\xb8er og vest for De britiske jomfru\xc3\xb8er. \xc3\x98erne er beliggende i Leeward\xc3\xb8erne i De sm\xc3\xa5 antiller i Karibien. Territoriet best\xc3\xa5r af fire st\xc3\xb8rre \xc3\xb8er (Sankt Thomas, Sankt Jan, Sankt Croix og Water Island), samt mere end 70 mindre atoller. Samlet totalareal er p\xc3\xa5 346,4\xc2\xa0km\xc2\xb2 (133,7\xc2\xa0mi\xc2\xb2), som er forholdsvis dobbelt s\xc3\xa5 stort som det f\xc3\xb8derale hovedstatsomr\xc3\xa5de, District of Columbia. De amerikanske jomfru\xc3\xb8er ligger 1770\xc2\xa0km syd\xc3\xb8st for Florida, 966\xc2\xa0km nord for Venezuela og 64\xc2\xa0km \xc3\xb8st for Puerto Rico. Administrativt inddeles \xc3\xb8erne i tre distrikter (Saint Thomas, Saint Croix og Saint John) som igen inddeles i 20 mindre distrikter. Det h\xc3\xb8jeste punkt p\xc3\xa5 \xc3\xb8erne er Crown Mountain p\xc3\xa5 Saint Thomas med 474 meters h\xc3\xb8jde._NEWLINE_Saint Thomas har et areal p\xc3\xa5 80\xc2\xa0km\xc2\xb2 og er af vulkansk oprindelse. Saint John har et areal p\xc3\xa5 52\xc2\xa0km\xc2\xb2 og kendetegnes som Saint Thomas ogs\xc3\xa5 af bakkelandskaber. Den st\xc3\xb8rste \xc3\xb8, Sankt Croix, har et areal p\xc3\xa5 218\xc2\xa0km\xc2\xb2 og ligger 64\xc2\xa0km syd for de andre to. Saint Croix er langt fladere end b\xc3\xa5de Sankt Jan og Sankt Thomas. De Amerikanske Jomfru\xc3\xb8ers nationalpark er 59\xc2\xa0km\xc2\xb2 stor og udg\xc3\xb8r 60\xc2\xa0% af landarealet p\xc3\xa5 Sankt Jan, foruden hele \xc3\xb8en Hassel Island. Nationalparken best\xc3\xa5r for det meste af tropisk skov og koralrev. Nationalparken har ca. 500.000 bes\xc3\xb8gende om \xc3\xa5ret._NEWLINE_Som f\xc3\xb8lge af beliggenheden p\xc3\xa5 gr\xc3\xa6nsen mellem de tektoniske plader, Den nordamerikanske kontinentalplade og Den caribiske plade, oplever \xc3\xb8erne relativt mange jordsk\xc3\xa6lv. Tropiske tyfoner og orkaner rammer ogs\xc3\xa5 \xc3\xb8erne, ofte i orkans\xc3\xa6sonen mellem juni og november. De amerikanske jomfru\xc3\xb8er har et tropisk klima med ringe temperaturforandring \xc3\xa5ret rundt. Det regner relativt meget i m\xc3\xa5nederne september til november, mens februar og marts er de t\xc3\xb8rreste.\n_START_SECTION_\nPolitik\n_START_PARAGRAPH_\nDe amerikanske jomfru\xc3\xb8er er et selvstyrende repr\xc3\xa6sentativt demokrati, hvor guvern\xc3\xb8ren har den ud\xc3\xb8vende magt. Den lovgivende magt har Senatet, best\xc3\xa5ende af 15 senatorer som v\xc3\xa6lges hvert andet \xc3\xa5r. Den d\xc3\xb8mmende magt har domstolene, som er uafh\xc3\xa6ngige af b\xc3\xa5de den lovgivende- og ud\xc3\xb8vende magt i tr\xc3\xa5d med magtdelingsprincippet. De st\xc3\xb8rste politiske partier er Det demokratiske parti, det lokale h\xc3\xb8jre-orienterede Independent Citizens Movement og Det republikanske parti. Som samtlige amerikanske territorier v\xc3\xa6lger ogs\xc3\xa5 \xc3\xb8erne en repr\xc3\xa6sentant uden stemmeret til Repr\xc3\xa6sentanternes hus i Washington, D.C. Den nuv\xc3\xa6rende repr\xc3\xa6sentant er Stacey Plaskett, mens guvern\xc3\xb8ren er Albert Bryan. Plaskett repr\xc3\xa6senterer Det demokratiske parti. Under n\xc3\xa6stsidste guvern\xc3\xb8rvalg i november 2014 vandt den uafh\xc3\xa6ngige (men tidligere republikaner) Kenneth Mapp Kenneth Mapp, som blev taget i ed den 5. januar 2015.\n_START_SECTION_\n\xc3\x98konomi\n_START_PARAGRAPH_\nTurisme er den absolut vigtigste n\xc3\xa6ringsvej p\xc3\xa5 De amerikanske jomfru\xc3\xb8er og stod for 57\xc2\xa0% av BNP og ca. 50\xc2\xa0% af syssels\xc3\xa6tningen i 2010. \xc3\x98erne tager imod mere end to millioner turister om \xc3\xa5ret, hvoraf ca. 75\xc2\xa0% ankommer med cruise til Charlotte Amalie. Charlotte Amalie modtager flere turister via cruise end nogen anden by i Karibien. I 2010 bes\xc3\xb8gte 2,7 millioner turister \xc3\xb8erne - 2,2 millioner via cruise og 536.000 via fly. N\xc3\xa6sten 80\xc2\xa0% af turisterne kommer fra USA._NEWLINE_Industri og offentlig sektor st\xc3\xa5r ogs\xc3\xa5 for en stor andel af syssels\xc3\xa6tningen. Ca. en femtedel af BNP kommer fra industri, s\xc3\xa6rlig produktion af rom, sukker, elektronik, klokker og tekstiler Jordbruget er beskedent, efter som megen mad importeres, men der er noget jordbrug tilbage p\xc3\xa5 \xc3\xb8en Saint Croix. Arbejdsl\xc3\xb8sheden er p\xc3\xa5 6,2\xc2\xa0%._NEWLINE_St\xc3\xb8rstedelen af energien kommer fra importeret olie, hvilket medf\xc3\xb8rer, at territoriet har mellem fire og fem gange s\xc3\xa5 h\xc3\xb8je str\xc3\xb8momkostninger som det kontinentale USA. Indbyggerne betaler ingen f\xc3\xb8derale skatter. Skatteindt\xc3\xa6gterne g\xc3\xa5r derfor kun til de lokale myndigheder p\xc3\xa5 \xc3\xb8erne.\n_START_SECTION_\nDemografi\n_START_PARAGRAPH_\nIf\xc3\xb8lge CIA World Factbook havde \xc3\xb8erne en befolkning p\xc3\xa5 104.170 pr juli 2014. I 2010 var en majoritet p\xc3\xa5 76\xc2\xa0% af afrikansk-karibisk oprindelse, 15,6\xc2\xa0% hvide, 1,4\xc2\xa0% asiater og 6,6\xc2\xa0% andre. De fleste af indbyggerne stammer fra afrikanske slaver, som blev bragt til \xc3\xb8erne med tvang af tidligere kolonimagter. Det officielle sprog er engelsk, mens Virgin-Islands-kreol, et engelsk-basert kreolsprog, tales mest i daglig tale. Spansk tales af 16,8\xc2\xa0%, hovedsagelig tilflyttere fra Puerto Rico og Den dominikanske republik, mens 6,6\xc2\xa0% taler fransk, is\xc3\xa6r tilflyttere fra Haiti. 42\xc2\xa0% af indbyggerne identificerer sig som baptister, 34\xc2\xa0% som romersk-katolske, 17\xc2\xa0% som episkopale og 7\xc2\xa0% andet. Af religi\xc3\xb8se minioriteter findes blandt andet j\xc3\xb8der, rastafarianere og lutheranere. Den \xc3\xa6ldste lutherske kirke p\xc3\xa5 den vestlige halvkugle er Frederick Lutheran Church i Charlotte Amalie.\n_START_SECTION_\nInfrastruktur\n_START_PARAGRAPH_\nDen st\xc3\xb8rste og vigtigste flyveplads er Cyril E. King Lufthavn i Charlotte Amalie. Henry E. Rohlsen Airport er den st\xc3\xb8rste p\xc3\xa5 \xc3\xb8en Saint Croix. De amerikanske jomfru\xc3\xb8er er det eneste territorium under amerikansk suver\xc3\xa6nitet, hvor bilerne k\xc3\xb8rer p\xc3\xa5 venstre side af vejen. Som i samtlige amerikanske overs\xc3\xb8iske territorier er United States Postal Service (USPS) ansvarlig for postforbindelsen. \xc3\x98erne bruger postkoden VI og postnumrene begynder med 008 efterfulgt af to tal mere. Telefonkoden er amerikanske +1 efterfulgt af 340.'